Over 20 land har anerkjent e-sport som idrett. Det har vært diskusjoner om deltakelse i OL, interessen øker hvert eneste år og man har e-sport på toppidrettslinjer flere steder i Norge.

Drammen Ballklubb er et av de første norske idrettslagene, sammen med Vålerenga, som har startet med organisert e-sport. På klubbhuset trener utøverne fra fire e-sport-lag sammen. De får veiledning og utøver sin idrett på en sosial måte.

– DBK, som mange andre idrettslag, sliter med stort frafall i ungdomsårene. Vi prøvde mange forskjellige fysiske aktiviteter, men ingen møtte opp. Så kom vi på ideen om å ta inn e-sport og det har vært stor suksess, sier Ola Jørgen Ekeberg Apenes i Drammen Ballklubb.

Les også: Når dataspill blir idrett

Må ta e-sport på alvor

Ifølge Apenes har det ført til at de har plukket opp ungdom som ellers aldri ville vært en del av et idrettslag.

Venstres Grunde Almeland liker det man har fått til i DBK.

– E-SPORT ER IDRETT: Vi må heve e-sporten i Norge, sier Grunde Almeland. Foto: PETER MYDSKE

– Det er en kjempegod modell som ivaretar det som har vært grunnleggende i norsk idrett. Nemlig at man skal inkludere alle, sier Almeland.

Han mener det er på høy tid å legge bort debatten om at e-sport er usunt og avhengighetsskapende

– Dette er den raskest voksende idretten i verden, mener Almeland, som sitter i familie- og kulturkomiteen på Stortinget.

FULL JUBEL: Drammen Ballklubb er et av de første idrettslagene i Norge som har startet med organisert e-sport. Foto: Ola Jørgen Ekeberg Apenes

NIF startet utredning

I Norges idrettsforbund er man hverken positive eller negative til e-sport.

– Vi har startet en utredning for å finne ut av om man i fremtiden kan ta e-sport inn i idrettsforbundet, sier idrettspolitisk rådgiver i NIF, Per Tøien.

Men han påpeker at det er en jobb å gjøre før det eventuelt skjer.

– Det er slettes ikke umulig at e-sport kan bli medlem i NIF. Men da må de være organisert på en slik måte at de kan være en frivillig medlemsbasert organisasjon. For i dag er de kun kommersielt styrt.

Ser på seg selv som idrettsutøvere

Jørgen Kristiansen Kortvedt og Jonathan Rønsholm Knive er en del av DBKs lag i spillet «Overwatch».

– Vi konkurrerer mot hverandre for andres underholdning. Det må jo være definisjonen på idrett, sier Kortvedt.

– E-sport er anerkjent som idrett i mange land og jeg ser på meg selv som en idrettsutøver, forteller Knive.

I mange år har man pratet om avhengighet og at det ikke er bra for ungdom å bruke fritiden sin på dataspill.

– Det er vi nå nødt til å slutte med. Det er ingen idrett som er sunn uten rammer. Det er disse rammene vi må hjelpe til med, slik at man legger til rette for trening i et godt miljø, sier Almeland.